PREDKLADACIA SPRÁVA

	 Železničná spoločnosť, a. s. vznikla 1. 1. 2002 v zmysle zákona č. 259/2001 Z. z. rozdelením Železníc Slovenskej republiky na dve spoločnosti nepeňažným vkladom zakladateľa. Prevzala na seba všetky prepravné a komerčné aktivity ŽSR.
	Železničná spoločnosť, a. s. realizuje prepravné aktivity v oblasti osobnej dopravy hlavne na báze Zmluvy o výkonoch vo verejnom záujme (cca 95% celkového objemu). Zmluva o výkonoch vo verejnom záujme v osobnej doprave upravuje vzťah štátu a Železničnej spoločnosti, a. s. Zmluva obsahuje objem výkonov v osobnej doprave, ktoré štát u Železničnej spoločnosti, a. s. objednáva. Vyplývajú z nej pre štát aj pre Železničnú spoločnosť, a. s. záväzky, ktoré sú povinní plniť.
	Nedostatočným plnením záväzkov štátu voči ŽSR vyplývajúcich zo zmlúv za roky 1994 (keď bola zmluva podpísaná prvýkrát) až 2000 vznikli ŽSR (resp. Železničnej spoločnosti, a. s. od roku 2002) pohľadávky, ktoré viedli k nárastu zadlženosti, keďže bolo potrebné na zabezpečenie prevádzky v osobnej doprave čerpať externé úverové zdroje.
	V rámci nepeňažného vkladu do Železničnej spoločnosti, a. s. pri jej vzniku bola zo ŽSR presunutá do spoločnosti časť pohľadávok ŽSR vyplývajúcich zo Zmluvy o výkonoch vo verejnom záujme v osobnej doprave za roky 1997 a 2000 v čiastke 3 166,0 mil. Sk. Tieto zvyšujú stav majetku Železničnej spoločnosti, a. s. na strane aktív. Na druhej strane do Železničnej spoločnosti, a. s. boli presunuté úvery so štátnou zárukou v objeme 3 924,0 mil. Sk, ktoré zaťažujú železničnú spoločnosť, a. s. na strane pasív.
V roku 2002 bola uzavretá Zmluva o výkonoch vo verejnom záujme pri prevádzkovaní osobnej dopravy na dráhe. Zmluvou boli zabezpečené a realizované výkony v objeme 34 963 tis. vlakových kilometrov (vlkm). Celkové ekonomické oprávnené náklady na zabezpečenie objednaných výkonov predstavovali čiastku 7 208 mil. Sk. Na objednaný výkon boli viazané tržby v objeme 2 018 mil. Sk. Strata z objednaných výkonov predstavovala 5 190 mil. Sk, z ktorých vo výške 1 037 mil. Sk bola krytá zo štátneho rozpočtu, vo výške 3 000 mil. Sk bola krytá úvermi zo štátnou zárukou (uznesenie vlády SR  č. 454/2002) a vo výške 1 153 mil. Sk krátkodobými prevádzkovými úvermi.
	Celkom teda pohľadávka Železničnej spoločnosti, a. s. voči štátu za výkony vo verejnom záujme pri prevádzkovaní osobnej dopravy za rok 2002 predstavuje čiastku 4 153 mil. Sk
	Návrh na riešenie uvedeného stavu, keď na jednej strane má štát záväzok za výkony vo verejnom záujme v osobnej doprave voči Železničnej spoločnosti, a. s. a na druhej strane má Železničná spoločnosť, a. s. záväzky voči bankovým subjektom za úvery so štátnou zárukou, je predmetom predkladaného materiálu „Návrh riešenia finančných vzťahov medzi Železničnou spoločnosťou, a. s. a štátom“.